Þingkosningar verða haldnar í Bretlandi í næstu viku . Nýverið stóð sjónvarpsstöðin Channel 4 fyrir kappræðum milli formanna stjórnmálaflokkanna um loftslagsbreytingar . Boris Johnson , forsætisráðherra Bretlands og formaður Íhaldsflokksins , neitaði að mæta . Þáttarstjórnendur komu fyrir á sviðinu bráðnandi ísskúlptúr þar sem Boris átti að standa . Boris varð brjálaður . Úr herbúðum hans bárust þau skilaboð að ef flokkur hans hlyti sigur í kosningunum yrði útsendingarleyfi stöðvarinnar endurskoðað . Næsta dag kom náttúrufræðingurinn David Attenborough sjónvarpsstöðinni til varnar . Attenborough sem orðinn er 93 ára mætti í heljarlangt einkaviðtal hjá sjónvarpsstöðinni þar sem hann sagði fjarveru Borisar „ skammarlega “ . „ Ég veit svo sem ekki hvað hann hafði annað að gera , en það þarf að hafa verið eitthvað mjög mikilvægt til að réttlæta skróp . “ Að sögn Stanleys Johnson , föður Borisar , var sonur hans heima að steikja sér ommilettu meðan á rökræðunum stóð . „ Öðruvísi framtíð “ Í vikunni fékk eiginmaður minn tölvupóst frá vini á Nýja-Sjálandi . Lýsti vinurinn hrifningu sinni á framsæknum stjórnarháttum á Íslandi . Sagðist hann óska þess að stjórnvöld fleiri ríkja en Íslands settu velferð íbúanna í forgang og hefðu umhverfismál og hamingju að leiðarljósi við ákvarðanatökur frekar en verga þjóðarframleiðslu . Eiginmaðurinn las upp fyrir mig póstinn og við klóruðum okkur í höfðinu . Hvorugt okkar kannaðist við þessa lýsingu á íslensku stjórnarfari . Við eftirgrennslan kom í ljós að Nýsjálendingurinn hafði lesið frétt á BBC um fyrirlestur sem Katrín Jakobsdóttir forsætisráðherra flutti í Chatham House í London um „ velsældarhagkerfið “ þar sem Katrín sagði ríkisstjórn sína stefna á „ öðruvísi framtíð “ þar sem markmiðið væri velferð og vellíðan „ núverandi og komandi kynslóða “ . Í fyrrnefndu viðtali um loftslagsvána vandaði David Attenborough stjórnmálafólki ekki kveðjurnar . „ Það er erfitt að sjá að stjórnmálamenn séu að bregðast við með nokkrum hætti . “ Hann sagði að við yrðum að leita annað í von um skjót viðbrögð og kvaðst binda vonir við kapítalismann og að fyrirtæki sæju ástæðu til að grípa í taumana – hvort sem hvatinn væri „ að þau vildu vel “ , „ ímyndarsköpun “ eða „ viðskiptatækifæri “ . Árið 2014 skók hneyksli bresku biskupakirkjuna . Í ljós kom að kirkjan var fjárfestir í okurlánafyrirtækinu Wonga , fyrirtæki sem erkibiskupinn af Kantaraborg hafði skorið upp herör gegn nokkrum mánuðum fyrr . Um svipað leyti samþykkti Alþingi frumvörp um kísilver á Bakka . Málið , sem kostaði ríkissjóð milljarða á formi styrkja , framkvæmda og skattaívilnana , leiddi þáverandi formaður Vinstri hreyfingarinnar – græns framboðs , Steingrímur J. Sigfússon . Katrín Jakobsdóttir , núverandi formaður , studdi frumvörpin . Það er ekki nóg að vera með grænt lógó til að teljast græningjaflokkur . Svo virðist sem Attenborough hafi á réttu að standa . Ef ekki er hægt að treysta umhverfisflokki í ríkisstjórn til að gæta umhverfisins þurfum við að leita út fyrir veröld stjórnmálanna að lausnum . Rekstur kísilversins á Bakka hefur ekki gengið sem skyldi . Nýverið bárust fréttir af því að fyrirtækið leitaði að auknu fjármagni , meðal annars hjá íslenskum lífeyrissjóðum sem nú þegar eru hluthafar . Breska biskupakirkjan endurskoðaði fjárfestingastefnu sína eftir Wonga hneykslið . Hvernig stendur á því að lífeyrissjóðir í eigu landsmanna fjárfesti í kísilveri sem spáð er að losi 7,6 prósent allra gróðurhúsalofttegunda á Íslandi þegar það nær fullri framleiðslu – mengun sem eigendur fjárins , landsmenn , fá svo að anda að sér ? Það er löngu tímabært að lífeyrissjóðirnir og aðrir fjárfestar marki sér siðferðilega og samfélagslega ábyrga fjárfestingastefnu . Því tæpast getum við treyst stjórnmálafólki fyrir „ velferð og vellíðan núverandi og komandi kynslóða “ sama hvað það segir í hátíðarræðum .